ສະຫະລັດ ເຕືອນຣັດເຊຍ ບໍ່ໃຫ້ໃຊ້ຄຳເວົ້າ ທີ່ເປັນການຂົ່ມຂູ່ ຕໍ່ຢູເຄຣນ
ການເຕືອນ ຂອງກະຊວງປ້ອງກັນປະເທດສະຫະລັດ ມີຂຶ້ນຫລັງຈາກ ນາຍົກລັດຖະມົນຕີຣັດເຊຍຂູ່ວ່າ ຈະຕັດ ຄວາມສຳພັນທາງການທູດ ກັບຢູເຄຣນ.
ເຈົ້າໜ້າທີ່ກະຊວງປ້ອງກັນປະເທດສະຫະລັດ ບອກໃຫ້ຣັດເຊຍຫລຸດຜ່ອນການເວົ້າຈາ ແບບທ້າທາຍກ່ຽວກັບຢູເຄຣນຂອງຕົນລົງ ໂດຍເຕືອນວ່າ ມົສກູອາດຈະເຮັດໃຫ້ສະຖາ ນະຖານທີ່ເຄັ່ງຕຶງແລະບອບບາງຢູ່ແລ້ວນັ້ນ ລຸກເປັນໄຟຕື່ມ “ພວກເຮົາມີຄວາມເປັນຫ່ວງກັງວົນທີ່ສຸດ” ຮອງໂຄສົກຂອງທຳນຽບຫ້າແຈ ທ່ານ Gordon Trowbridge ກ່າວໃນວັນສຸກວານນີ້ ໂດຍຢ້ຳວ່າ ຣັດເຊຍຄວນດຳເນີນການຕື່ມເພື່ອປ້ອງ ກັນບໍ່ໃຫ້ສະຖານະການຮ້າຍແຮງເພີ້ມຂຶ້ນ ທ່ານກ່າວວ່າ “ຣັດເຊຍແມ່ນຍັງສືບຕໍ່ໃນທິດທາງທີ່ໃຊ້ສຳນວນໂວຫານແບບທ້າທາຍ ຊຶ່ງເປັນທີ່ຈະແຈ້ງ ໄດ້ສ້າງຄວາມປະທັບໃຈໃຫ້ແກ່ຫຼາຍໆຄົນ ທີ່ວ່າກຳລັງມີບາງສິ່ງບາງຢ່າງທີ່ສຳຄັນ ພວມເກີດຂຶ້ນຢູ່ທີ່ນັ້ນ ” ນອກນັ້ນ ທ່ານ Trowbridge ຍັງກ່າວວ່າ ສະຫະລັດ ຍັງບໍ່ພົບເຫັນຫລັກຖານໃດໆ ທີ່ສະ ໜັບສະໜຸນການກ່າວອ້າງຂອງຣັດເຊຍທີ່ວ່າຢູເຄຣນໄດ້ພະຍາຍາມທີ່ຈະທຳການກໍ່ການຮ້າຍ ໂດຍອ້າງໃນອັນທີ່ທ່ານເອີ້ນວ່າ “ປະຫວັດຂອງມົສກູ ໃນການມັກກ່າວຫາແບບບໍ່ມີມູນຄວາມຈິງໃສ່ຢູເຄຣນນັ້ນ ” ທີ່ນະຄອນຫຼວງມົສກູ ໃນເຊົ້າວັນສຸກວານນີ້ນາຍົກລັດຖະມົນຕີ Dmitry Medvedev ກ່າວວ່າ ຣັດເຊຍອາດຈະຕັດຄວາມສຳພັນທາງການທູດກັບຢູເຄຣນຫຼັງ ຈາກໄດ້ເກີດຄວາມເປັນຫ່ວງໃນດ້ານຄວາມໝັ້ນຄົງເມື່ອໄວໆມານີ້ ສື່ມວນຊົນຂອງທາງການຣັດເຊຍໄດ້ອ້າງຄຳເວົ້າຂອງທ່ານ Medvedev ທີ່ກ່າວວ່າ “ຖ້າຫາກບໍ່ມີວິທີທາງອື່ນທີ່ຈະປ່ຽນແປງສະຖານະການແລ້ວ ປະທານາທິບໍດີ Vladimir Putin ອາດຈະເອົາບາດກ້າວນີ້ ” ຄວາມສຳພັນທາງການທູດລະຫວ່າງຣັດເຊຍແລະຢູເຄຣນຍັງດຳເນີນຢູ່ຕໍ່ມາຕາມປົກກະ ຕິຫລັງຈາກຣັດເຊຍ ໄດ້ປະກາດຮວມເອົາແຫຼມໄຄຣເມຍ ຊຶ່ງເປັນດິນແດນຂອງຢູເຄຣນເຂົ້າເປັນຂອງຕົນ ໂດຍທີ່ປະຊາຊົນໃນເຂດດັ່ງກ່າວ ໄດ້ລົງປະຊາມະຕິ ແຍກໂຕຈາກຢູເຄຣນ ໃນປີ 2014 ຫຼືເວລາຣັດເຊຍໄດ້ໃຫ້ການຊ່ອຍເຫຼືອດ້ານອາວຸດເປັນຈຳນວນຫຼວງ ຫຼາຍໃນເວລາຕໍ່ແກ່ພວກກະບົດແບ່ງແຍກດິນແດນ ໃນພາກຕາເວັນອອກຂອງຢູເຄຣນ ທີ່ໄດ້ປະກາດເປັນເອກກະລາດຈາກ Kyiv ຣັດເຊຍໄດ້ສົ່ງລະບົບລູກສອນໄຟຕໍ່ຕ້ານເຮືອບິນ ທີ່ກ້າວໜ້າທັນສະໄໝໄປຍັງໄຄຣເມຍ ອີງຕາມຖະແຫຼງການທາງທະຫານ ໃນວັນສຸກວານນີ້ ອົງການຂ່າວຝຣັ່ງ ລາຍງານວ່າ ລະບົບລູກສອນໄຟຕໍ່ຕ້ານເຮືອບິນ S-400 ແມ່ນສາມາດຕິດຕາມ ເປົ້າໝາຍຕ່າງໆໄດ້ເຖິງ 300 ເປົ້າໝາຍ ແລະສາມາດຍິງທຳລາຍເປົ້າໝາຍເຫລົ່ານັ້ນໄດ້ເກືອບ 30 ເປົ້າໝາຍພ້ອມໆກັນ ເຈົ້າໜ້າທີ່ກະຊວງປ້ອງກັນປະເທດສະຫະລັດກ່າວວ່າ ຕົນພວມຕິດຕາມເບິ່ງສະຖານະການຢ່າງໃກ້ຊິດ